Ako je suditi po priopćenju koje je jučer objavljeno na stranicama DORH-a, odzvonilo je svima onima koji šire lažne vijesti povezane s pandemijom koronavirusa i potresom u Zagrebu, ali i onima koji bi mogli biti potencijalni širitelji zaraznih bolesti što definira članak 180. Kaznenog zakona.

Pod tu kategoriju, upozorili su profesori s Katedre za kazneno pravo Pravnog fakulteta u Zagrebu, pod određenim uvjetima spadalo bi i kršenje mjera samoizolacije. Članak 180. KZ-a odnosi se na širenje zaraznih bolesti namjerno ili nehajem. U prvom slučaju predviđena je kazna i do dvije godine zatvora, a u drugom do jedne godine zatvora.

Pogledajte zašto je važno ostati kod kuće

Vaš preglednik ne omogućava pregled ovog sadržaja.

DORH je naložio svim županijskim i državnim odvjetništvima da u suradnji s policijom prikupljaju podatke o osobama koje šire lažne vijesti ili zarazne bolesti, prema njima postupaju te, ako se ustanovi da su se ogriješili o zakon, prijave za počinjenje prekršajnog ili kaznenog djela. Da će se tako nešto dogoditi, moglo se očekivati jer broj onih koji krše mjere samoizolacije nije mali, usprkos svim upozorenjima Stožera civilne zaštite. Prema podacima MUP-a od 13. ožujka do 23. ožujka u 22 sata, policija je zaprimila ukupno 2640 dojava o kršenju samoizolacije.

Provjerom tih dojava ustanovilo se da su mjeru samoizolacije prekršile 534 osobe. Da upozorenja Stožera civilne zaštite, Državnog inspektorata i MUP-a ne padaju na plodno tlo, svjedoči i podatak da je samo u zadnja 24 sata na području svih policijskih uprava u zemlji zaprimljena 461 dojava o kršenju samoizolacije, pri čemu su se te dojave u 117 slučajeva pokazale točnima.

Drugim riječima, od 13. ožujka policija je zaprimila ukupno 3101 dojavu te našla 651 neodgovornu osobu koja krši mjere samoizolacije. Za kršenje mjera samoizolacije predviđene su novčane kazne od 8000 kuna naviše, a za njihovo određivanje i naplaćivanje zadužen je Državni inspektorat. Koliko je novčanih kazni određeno, u kojoj visini te koliko ih je naplaćeno, nije poznato. Taj smo podatak tražili od Državnog inspektorata, no do zaključenja ovog broja odgovor nismo dobili.

A da nebriga prema drugima nije hrvatski specijalitet, svjedoči primjer s područja PU sisačko moslavačke, gdje je policija kod Lekenika uhitila dvojicu stranaca u automobilu austrijskih oznaka koji su krijumčarili šestero migranata. Krijumčari su imali izrečenu mjeru samoizolacije, a na testu na koronu su negativni. Dobili su kaznenu prijavu za krijumčarenje i novčanu kaznu za kršenje mjere samoizolacije.